ประชาชนสนใจลงทะเบียนโครงการคนละครึ่งเฟส 3 วันแรกคึกคัก คาดช่วยกระตุ้นการใช้จ่ายในระบบเศรษฐกิจครั้งใหม่ได้กว่า 186,000 ล้านบาท
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า หลังการเปิดลงทะเบียนโครงการคนละครึ่งระยะที่ 3 ตั้งแต่เวลา 06.00 น. มีประชาชนให้ความสนใจเข้าลงทะเบียนผ่านทางเว็บไชต์คนละครึ่ง และแอปเป๋าตังอย่างต่อเนื่อง แต่เนื่องจากมีผู้ลงทะเบียนเข้าแอปเป๋าตังในช่วงเช้าจำนวนมากจึงทำระบบเกิดความล่าช้า แต่การลงทะเบียนผ่านเว็บไซต์ทำได้อย่างสะดวกและรวดเร็วสำหรับการเปิดให้ลงทะเบียนครั้งนี้ขยายสิทธิ์ให้ครอบคลุมมากถึง 31 ล้านคน โดยจะโอนเงินเข้าระบบครั้งแรกในวันที่ 1 กรกฎาคม จำนวน 1,500 บาท และวันที่ 1 ตุลาคม 1,500 บาท รวม 3,000 บาท จะช่วยกระตุ้นการจ่ายใช้ในระบบเศรษฐกิจได้ถึง 186,000 ล้านบาท ทั้งผู้ประกอบการรายย่อย รวมถึงร้านหาบเร่แผงลอย นอกจากนีี้ยังมีอีก 3 โครงการ ได้แก่ โครงการเพิ่มกำลังซื้อให้กับผู้มีบัตรสวัสดิการแห่งรัฐ และเพิ่มกำลังซื้อสำหรับผู้ที่ต้องการความช่วยเหลือเป็นพิเศษโดยใช้จ่ายผ่านบัตรประชาชน ซึ่งรัฐบาลจะโอนเงินให้เป็นเวลา 6 เดือนๆ ละ 200 บาท จำนวน 1,200 บาท เริ่มตั้งแต่เดือนกรกฎาคมเป็นต้นไป และโครงการยิ่งใช้ยิ่งได้ โดยเน้นการใช้จ่ายของผู้มีกำลังซื้อ บริษัทห้างร้านนิติบุคคลที่อยู่ในระบบ เปิดรับลงทะเบียนตั้งแต่วันที่ 21 มิถุนายน 2564ื วงเงินสิทธิคืนเงินสูงสุด 7 พันบาท